৩১ জানুয়ারির আগেই শেষ করতে হবে নির্বাচন! নির্দেশ সুপ্রিম কোর্টের

ওয়েব ডেস্ক: চলতি আর্থিক বছরের মধ্যেই দেশের প্রতিটি রাজ্যের বার কাউন্সিলে নির্বাচন (Bar Council Elections) শেষ করতে হবে, এমনই কড়া নির্দেশ দিল সুপ্রিম কোর্ট (Supreme Court)। আদালত জানিয়ে দিয়েছে, ভোটার তালিকা সংশোধন কিংবা আইনজীবীদের শংসাপত্র যাচাইয়ের মতো কারণ দেখিয়ে ভোট পিছনো বা স্থগিত করা যাবে না। শীর্ষ আদালত স্পষ্ট জানিয়ে দিয়েছে, নির্দিষ্ট সময়সীমার মধ্যে নির্বাচন সম্পন্ন করা বাধ্যতামূলক।

গত কয়েক বছরে বহু রাজ্যে বার কাউন্সিলের নির্বাচন হয়নি। কিছু ক্ষেত্রে কয়েক দশক ধরে ভোট হয়নি বলেও আদালতের নজরে আসে। এই প্রেক্ষিতে উদ্বেগ প্রকাশ করে সুপ্রিম বেঞ্চের বিচারপতি সূর্য কান্ত, বিচারপতি উজ্জ্বল ভূঁইয়া ও বিচারপতি এন কোটেশ্বর সিং স্পষ্ট মন্তব্য করেন যে, শংসাপত্র যাচাইয়ের অজুহাতে অনির্দিষ্টকালের জন্য ভোট মুলতুবি রাখা যাবে না।

আরও পড়ুন: ইভিএম-এর বদলে ব্যালটে ভোটের দাবিতে হওয়া মামলা খারিজ

এদিকে আদালতে জানানো হয়, এলএলবি ডিগ্রির সত্যতা যাচাই প্রক্রিয়ায় বহু ভুয়ো আইনজীবীর হদিস মিলছে। শুধু তাই নয়, জাল সনদধারীদের পাশাপাশি কুখ্যাত দুষ্কৃতীরাও কখনও কখনও আইনজীবীর পোশাক পরে আদালতে হাজির হচ্ছে এবং হিংসায় জড়িয়ে পড়ছে।

বার কাউন্সিল অফ ইন্ডিয়ার ‘সার্টিফিকেট অ্যান্ড প্লেস অফ প্র্যাকটিস (ভেরিফিকেশন) রুলস, ২০১৫’-এর ৩২ ধারা বাতিলের দাবিতে চলা মামলার শুনানিতেই এই নির্দেশ আসে। জানা গিয়েছে, ২৩টি রাজ্য বার কাউন্সিলের মধ্যে ১৪টি পক্ষ আদালতে হাজির হয়। অধিকাংশ রাজ্যেই গত দুই বছরের মধ্যে নির্বাচন হয়নি।

সর্বভারতীয় বার কাউন্সিল (Bar Council Of India) আদালতকে জানিয়েছে, ইতিমধ্যেই সব রাজ্য বার কাউন্সিলকে নির্বাচন প্রক্রিয়া শুরু করার জন্য চিঠি পাঠানো হয়েছে। পাশাপাশি শংসাপত্র যাচাইয়ের কাজও প্রায় ৫০ শতাংশ সম্পূর্ণ হয়ে গিয়েছে। এবার আদালতের স্পষ্ট বার্তা— সময়সীমার মধ্যে নির্বাচন করতেই হবে।